
Előterjesztés
a Közgyűlés részére
Tisztelt Közgyűlés!

A Fővárosi Önkormányzat fenntartásában működik az ország legnagyobb – szakosított szociális ellátást biztosító - intézményrendszere. A Fővárosi Önkormányzat által fenntartott 22 intézményben 2012-ben 3754 fő idősotthoni, 1207 fő pszichiátriai betegek otthonaiban és 1311 fő értelmi fogyatékosok otthonaiban, 80 férőhelyen lakóotthoni ellátottak ápolását-gondozását végzi az ágazat 4000 főt meghaladó közalkalmazotti létszáma. A hajléktalan személyek ellátásánál 1384 tartós, és 30 időszakos átmeneti szálláson ellátottal, 633 tartós és 153 időszakos éjjeli menedékhellyel, 674 férőhelyen nappali melegedők, 94 férőhelyen Családok Átmeneti Otthonának működtetésével számol a szociális ágazat. 
A 2012. évi intézményi költségvetések ágazati szinten összesen 15,6 milliárd Ft (15.589.318 ezer Ft) előirányzatot tartalmaznak. A működési támogatáson (9,5 milliárd Ft) kívül a legnagyobb részarányt az intézményi működési bevételek jelentik (5,6 milliárd Ft). A működési támogatásból 5,4 milliárd Ft-ot a normatív állami hozzájárulás, 4,1 milliárd Ft-ot a Fővárosi Önkormányzat kiegészítő támogatása tesz ki. 

A gazdálkodás szempontjából ezen belül is az egyik legfontosabb terület az intézményi saját bevételek döntő részét kitevő (84,4 %) intézményi térítési díjbevétel (4,9 milliárd Ft), melynek megállapítása az alábbi jogszabályok alapján történik:
A szociális igazgatásról és szociális ellátásokról szóló 1993. évi. III. tv. (továbbiakban: Szt.) 92. § (1) bekezdése, valamint a személyes gondoskodást nyújtó szociális ellátások térítési díjáról szóló 29/1993. (II.17.) Korm. rendelet (továbbiakban: Kr.) 3. § (1) bekezdés a./ pontja az intézményt fenntartó önkormányzat képviselő testületének hatáskörébe utalja a személyes gondoskodás körébe tartozó szociális intézmények térítési díjaival kapcsolatos szabályok megalkotását. Budapest Főváros Önkormányzata 12/1997. (III. 20.) Főv. Kgy. rendelete tartalmazza a fenntartásában lévő személyes gondoskodást nyújtó szakosított szociális intézmények térítési díjait és a térítési díjakkal kapcsolatos eljárási rendet. 
A hatályos jogszabályok, valamint a Fővárosi Önkormányzat 2012. évi költségvetési helyzete miatt meg kell hozni minden olyan döntést, ami az intézmények működőképességének megőrzését segíti elő.
Jelen közgyűlési előterjesztés - fentieknek megfelelően - az intézményi térítési díjak 2012. évi változtatására, az emelt szintű ellátás megszüntetésére vonatkozó javaslatot, valamint a rendelet szövegszerű módosítását tartalmazza. Legutóbb a 2011. november 1-től hatályba lépett 62/2011. (X. 12.) Főv.Kgy. rendelet-módosítással került sor az intézményi térítési díjak emelésére, és a rendelet szövegszerű módosítására. 


I. A 2011. évi gazdálkodás főbb jellemzői

a) Szociális intézményeink szolgáltatástípusait érintő normatív hozzájárulások az előző évihez képest nominálisan nem változtak, reálértékben az infláció mértékével és hatásaival csökkentek. 
b) 12 hónap alatt, 2010. decemberhez viszonyítva, az élelmiszerek árai az átlagosnál nagyobb mértékben, 4,6%-kal emelkedtek. Árcsökkenés következett be az idényáras élelmiszerek (12,0%) esetében. Az átlagosnál nagyobb mértékben, 6,8%-kal emelkedett az egyéb cikkek ára, ezen belül a járműüzemanyagoké 15,9%- kal, a gyógyszereké, gyógyáruké 4,6%-kal. Szintén átlag felett, 5,9%-kal nőtt a háztartási energia ára, ezen belül a palackos gázé 10,7%-kal, a távfűtésé 9,1%-kal, a vezetékes gázé 5,6%-kal. A szolgáltatások áremelkedése átlag alatti volt (2,7%), ezen belül a csatornadíj 10,0, a szemétszállítás 6,4, a vízdíj 4,3%-kal drágult. (www.ksh.gov.hu, KSH Gyorstájékoztató, Fogyasztói árak, 2011. december és 2011. év).
c) A 2011. évi költségvetés tervezésekor látható volt, hogy válság-költségvetés készült, ezért két ütemben működési támogatás elvonást kellett végrehajtani az intézményekben. A költségvetési koncepció alapján az elvonás 642.818 ezer Ft volt, mely differenciáltan került elvonásra az intézményektől, ezt követően, utólag, a költségvetési javaslat elfogadásakor egységesen további elvonásra került sor, ami  132.209 ezer Ft-ot tett ki, így a teljes elvonás összege 775.027 ezer Ft volt az év elején.


d) Megszűnt a bérkiegészítés rendszere, az intézményben dolgozók csupán az egységesen 16 %-ban megállapított személyi jövedelemadó miatti bérkiesés után kapott bérkompenzáció címén jutottak kiegészítéshez. 
e) Az intézményi beruházások és felújítások tételéről a költségvetés előkészítésekor és az év során folyamatosan történtek átcsoportosítások a dologi kiadások hiányának részbeni ellentételezésére.
f) Az intézmények karbantartási költségei a maradékelv alapján kerültek megtervezésre, így a későbbiekben nagyobb összegű felújításra kényszerülnek az ellátás biztosítása érdekében.
g) Az intézmények céljellegű beruházási kiadásaira 382.025 ezer Ft állt rendelkezésre 2011-ben, mely a Zalaapátiban épülő 80 férőhelyes otthon megvalósítására nyújtott fedezetet. Gép-berendezés, illetőleg bútorzat pótlására - a korábbi évekkel ellentétben - nem állt rendelkezésre forrás.
h) A céljellegű felújítási kiadások eredeti előirányzata 141.106 ezer Ft 2011-ben, melyből 15 intézmény 26 feladatának megvalósítását tervezte az ágazat. A 26 feladatból 3 áthúzódott a 2012. évre, az összes kiadás - az előző évi pénzmaradványok felhasználásával együtt - 232,7 millió Ft volt. Rendkívüli esetekre szolgáló tartalékkal nem rendelkezett az ágazat.
i) 3 intézmény a mai napig nem tudott eleget tenni a 2009. évi pénzmaradvány elszámolásakor előírt befizetési kötelezettségének, amely 69.858 ezer Ft-ot tesz ki, és beszedésére az intézmények pénzügyi helyzetének ismeretében semmilyen lehetőséget nem látunk. Az intézmények 2013. december 31-ig kaptak lehetőséget a befizetési kötelezettség teljesítésére. Jelen helyzetben ez a visszafizetési kötelezettség nem teljesíthető.
j) Az eddigieknél is szigorúbb takarékossági intézkedéseket foganatosítottak az intézmények. A beruházások és felújítások egy részét olyan feladatokra fordítják, melyek hosszabb távon az üzemeltetés területén hoznak megtakarítást (szigetelések, nyílászáró cserék, mosodai technológia-váltás, korszerű kazán beépítése, korszerűsítése). Csoportos beszerzéssel vásárolják a gázt és a villamos energiát több intézményben, melynek haszna már ebben az évben jelentkezni fog. Több intézményben a vízcsapokra perlátort szereltek fel, ezzel mérsékelték a vízfogyasztást. Az intézményekben lévő hőfokot a legtöbb helyen 20-21 fok közöttire állították be a fogyasztás csökkentése érdekében, ez elsősorban az idősek otthonaiban váltott ki kedvezőtlen visszhangot. 
k) A Közbeszerzési törvény változása révén nem kötelező az élelmezési nyersanyagok beszerzésénél az eljárás lefolytatása (meghatározott értékhatár alatt), ezért az intézmények egy része élt is ezzel a lehetőséggel, és külön szállítási szerződéseket kötöttek az összességében legjobb ajánlatot tevőkkel.
l) Az intézmények a működőképesség határán, tartalékok nélkül kénytelenek gazdálkodni, néhány intézménynek előrehozott ellátmányt kellett biztosítani, hogy likviditási problémáit kezelni tudja. Az év második felében 6 intézmény kapott pótelőirányzatot a fizetőképessége megőrzése érdekében. (Öt idősek otthona 99 millió Ft, míg a BMSZKI 219.594 ezer Ft pótelőirányzatot kapott a fizetőképessége megőrzése céjából.)
m) Az év végéig keletkező maradványok az előző évekhez viszonyítva csökkentek. A 2010. évi jóváhagyott pénzmaradvány összege 1,2 milliárd Ft volt, míg a 2011-ben keletkezett és az előző évi maradványokkal együtt számított pénzmaradvány összege 904,8 millió Ft, így a csökkenés 24,6 %-ot tesz ki. A 2011-ben keletkezett pénzmaradvány 97,4 %-a kötelezettségvállalással terhelt. 
n) A 2012. évre áthúzódó szállítói számlák összértéke tovább növekedett. A 2010. évi költségvetési beszámolóban 294,2 millió Ft-ot tett ki az áruszállításból és szolgáltatásokból származó fizetési kötelezettség, míg ez az összeg a 2011. évi ágazati beszámolóban 565,8 millió Ft-ra emelkedett. 

Az ellátás folyamtossága és biztonsága szempontjából - a jelenlegi rendkívül feszült pénzügyi helyzet miatt - kiemelt jelentőségű az intézményi térítési díjak változtatása. Az előirányzatok kényszerű zárolását csak részben képes kompenzálni a térítési díjak emeléséből származó bevételi többlet, azonban a javasolt emelés jóváhagyása szükséges annak érdekében, hogy a kieső bevételek egy részét vissza lehessen pótolni, és ebben a szolgáltatásokat igénybe vevők is részt vállaljanak.

II. A 2012. évi pénzügyi helyzet várható jellemzői

a)  A költségvetési törvény 2012. évi változásából adódó helyzet

aa)  A fővárosi ellátás szempontjából rendkívül hátrányosan változtak a normatív állami hozzájárulás 2012. évi összegei. Az emelt szintű normatív állami hozzájárulás csökkentett összegéből (309.350 Ft/fő/évről 127.130 Ft/fő/évre csökkent) a továbbiakban finanszírozhatatlan az emelt szintű ellátási forma. 
ab)  A hajléktalan ellátás területén a nappali melegedőknél 2012-től a működési engedélyben meghatározott férőhelyszám háromszorosával szemben csak a férőhelyek másfélszeresével  lehet elszámolni a normatív  állami hozzájárulást (felére csökken az elszámolható normatíva). 
ac)  2012. január 1-től az átmeneti szálló - szakmailag fejlesztendő ellátási formát jelentő – férőhelyein csak a betöltött férőhelyek finanszírozhatóak, míg az éjjeli menedékhelyeken a betöltetlen férőhelyekhez is igénybe vehető a normatív állami hozzájárulás. Ez a finanszírozási mód szembe megy a szakma fejlesztésének eddigiekben követett irányaival.
ad)  Ezen kívül a rehabilitációs célú lakóotthonok normatív állami hozzájárulása a 710.650 Ft/fő/évről 601.650 Ft/fő/évre csökkent, ez a 49 fős tervezett ellátotti létszám figyelembe vételével 4.459.000 Ft normatíva csökkentést okoz. A rehabilitációs célú lakóotthonok esetében csökkent az előírt szakdolgozói létszámnorma is. 
ae)   A fogyatékos személyek lakóotthona normatívája 710.650 Ft/fő/évről 808.450 Ft/fő/évre emelkedett, mely 3.204.000 Ft-tal növeli a normatíva címén igényelt összeget. 
af)   A 2012. évi költségvetési törvény 8. sz. mellékletében található – a szociális továbbképzés és szakvizsga címén tervezhető és elszámolható kötött normatíva, mely a folyó kifizetésekre sem elegendő (9.400 Ft/fő/évről 1640 Ft/fő/évre csökkent az összege). 

b) Pályázati támogatással biztosított állami hozzájárulás

ba)  Változást jelent továbbá, hogy a hajléktalan személyek ellátása területén az utcai gondozó szolgálat pályázati úton nyer finanszírozást. 2011-ben még egységesen 4.453.750 Ft/év/szolgálat volt a normatív állami hozzájárulás összege, mely összesen 13,3 millió Ft összegű forrást biztosított a BMSZKI által működtetett három utcai gondozó szolgálat számára. 2012-ben a három szolgálat közül kettő 6.250.000 Ft/év/szolgálat, míg a harmadik 6.720.000 Ft/fő/szolgálat normatív állami támogatásban részesül, így összességeben 5,9 millió Ft bevételi többlet származik ezen a tételen központi költségvetésből.

bb)   Szociális foglalkoztatás címén az ágazat 9 intézménye pályázati úton 464 millió Ft-ra kötött szerződést 2012-ben. (A pályázatokban igényelt 666,75 millió Ft 69,6 %-át kapták meg az intézmények.)

c) Fővárosi Önkormányzat és intézményei 2012. évi pénzügyi lehetőségei

ca)   A Fővárosi Önkormányzat 2012. évi költségvetése 10 %-os működési támogatás zárolást ír elő valamennyi intézmény számára a BKV működőképességének megőrzése érdekében. A 946,9 millió Ft-os elvonás rendkívüli terhet és folyamatosan jelentkező ellátási problémát jelent a szociális ágazat intézményei számára, ezért külön intézkedési tervek készültek az intézményekben a működőképesség és fizetőképesség minél hosszabb ideig történő megőrzése érdekében.

cb)   A „Fűtött utca” program keretében - az egyéni és komplex esetkezelés révén a hajléktalanok közterületi jelenlétének visszaszorítása érdekében – 2011. év végén megkezdett férőhely-fejlesztés 2012-ben 243 éjjeli menedékhely (ebből 42 időszakos) és 84 nappali melegedő férőhely bővülést eredményez.

cc)  A támogatási összegek csökkenésével szemben  az élelmiszerek, az energia- és közüzemi kiadások árának folyamatos emelkedése, amelyekre a már 2 %-kal megemelt általános forgalmi adó is rárakódik, ennek ellentételezése ismételten nem történt meg. 

cd)  Az intézmények céljellegű beruházására kizárólag a Zalaapátiban kialakításra kerülő 80 férőhelyes otthon befejezéséhez szükséges előirányzat áll rendelkezésre 2012-ben, mely 199.325 ezer Ft-ot tesz ki.

ce) A céljellegű felújításokra tett ágazati javaslatból az előző évről áthúzódó feladatok maradványainak visszatervezése történt meg, illetőleg az előző évről áthúzódó, több éves előirányzattal rendelkező feladatokra kapott előirányzatot az ágazat, mely összesen 38.032 ezer Ft-ot tesz ki az előző évi 141.006 ezer Ft-tal szemben. (Az intézményeknél a felújítási igény egyre növekszik, a céljellegű felújítási támogatások átlagos összege az elmúlt években 200 millió Ft felett volt.)

cf)  Az intézményi beruházások és felújítások minimális szintűek lesznek, ugyanis a zárolás megvalósítása érdekében azok egy jelentős részét már a költségvetés készítésekor kérték átcsoportosítani az intézmények a dologi kiadások közé. 

cg)  Az intézmények karbantartási költségei a legminimálisabb szintre kerültek csökkentésre, és ezen csak részben enyhít majd a Vis maior keret, hiszen annak felhasználása különféle előírásokhoz kötött, és a kiadásoknak csak egy részére nyújt fedezetet.

ch) Az intézményi költségvetések jelentős részét képező személyi juttatások és járulékai együttes össszege a 2012. évi működési kiadásokon belül a zárolások nélkül 65 %-os részarányt képvisel. Kiemelést érdemel, hogy 2012-ben a minimálbér és a bérminimum növekedése 338 millió Ft többletforrást igényel ágazatunknál. Ez azt jelenti, hogy a 4093 fős létszámkeretből a dolgozók közül 560 fő minimálbérre, 1561 fő bérminimumra történő kiegészítés miatt kap béremelést. 

ci)   Az ágazat sajátossága, hogy feladatai ellátásához a személyi feltételek (szakdolgozók, intézmény-üzemeltetésben foglalkoztatottak) biztosítása döntő jelentőségű, ezért olyan magas a személyi juttatások és a járulékok részaránya a költségvetésen belül. A dologi kiadások zárolásának határt szab az alapfeladat ellátásához nélkülözhetetlen élelmiszer, gyógyszer, szakmai anyag beszerzése, az energia- és közüzemi kiadások kifizetése, ellenkező esetben a szállítók nem nyújtanak szolgáltatást. A közel 9000 ellátottról a legnehezebb pénzügyi helyzetben is köteles gondoskodni az intézmény, és a fenntartó. A zárolás egy része így csak az üres és megüresedő álláshelyek be nem töltésével, illetőleg  szükség esetén létszámleépítéssel oldható meg. Ez utóbbi azonban azt eredményezi, hogy a jogszabályi előírásban meghatározott összetételű és szakképzettségi szintű szakdolgozói létszám tartósan nem biztosított az intézményekben. 

cj)  Az intézmények működőképességének fenntartásához nélkülözhetetlen az előző évi pénzmaradványok teljes összegű jóváhagyása.


III. Az intézmények szolgáltatási önköltsége

Az Szt. 115. § (1) bekezdése kimondja, hogy az intézményi térítési díj a szolgáltatási önköltség és a normatív állami hozzájárulás különbözeteként számítódik. Az Szt. 115. § (10) bekezdése alapján a fenntartó jogosult az intézményi térítési díjat a fentieknél alacsonyabb összegben megállapítani. 

2011. január 1-től lehetőség van arra, hogy a fenntartó az addig szolgáltatási önköltségként figyelembe vehető összegeken felül (személyi juttatás, munkaadókat terhelő járulékok és dologi kiadások) további kiadási tételeket (ellátottak pénzbeli juttatása, beruházás, felújítás) is a szolgáltatási önköltség részeként jelenítsen meg rendeletében. A Fővárosi Önkormányzat a szociális intézmények esetében a kiadások teljes körét bevonta az intézményi térítési díj számítási alapjába. 

A 2011. évi rendelet-módosításokkal {14/2011. (IV. 4.) Főv. Kgy. rendelet, 62/2011. (X.12.) Főv. Kgy. rendelet} kihirdetett szolgáltatási önköltséget, és ehhez kapcsolódóan az Szt. 115. § (1) bekezdése alapján megállapított intézményi térítési díjat jelen előterjesztés részeként felül kell vizsgálni és módosítani szükséges, melynek okai az alábbiak:

2012. évi szolgáltatási önköltség megállapítása 
1. Az Szt. 115. § (9) bekezdése értelmében „a szolgáltatási önköltséget a tárgyévre tervezett adatok alapján, a tárgyév április 1-jéig kell megállapítani. A szolgáltatási önköltség év közben egy alkalommal korrigálható, ha azt a tárgyidőszaki folyamatok indokolják. Ha a szolgáltatás az előző évben nem működött, az önköltség számításának alapjául a tárgyévre tervezett költségeket kell figyelembe venni.”
Az eddigi szabályozásban az előző évi beszámoló adatok alapján kellett kiszámítani a szolgáltatási önköltség összegét, míg 2012. jnauár 1-től az adott évi költségvetés alapján kell megállapítani azt, ez azt jelenti, hogy a jelenleg jóváhagyásra kerülő (zárolásra tervezett összegeket is tartalmazó) összes kiadási előirányzat képezi az intézményenkénti szolgáltatási önköltség számításának alapját. 
2. Új intézményi térítési díj megállapításakor (pl.: Alacskai út 22. Idősek Otthona) meg kell határozni az intézményi térítési díj számítási alapjául szolgáló szolgáltatási önköltséget is.
3. Külön szabály vonatkozik az emelt szintű elhelyezési körülményeket biztosító otthonokra, ott ugyanis az előző évben ténylegesen igénybe vett normatív állami hozzájárulást kell figyelembe venni a számítások végzésénél (esetünkben a 2012. évi 127.130 Ft/fő/év helyett a 2011. évi 309.350 Ft/fő/év összeget kell levonni a kiszámított szolgáltatási önköltség adatából
A fentieknek megfelelő módon kiszámított szolgáltatási önköltséget az előterjesztés 1. sz. melléklete, míg az Szt. 115. § (1) bekezdése alapján számított, törvény által számítandó intézményi térítési díj összegeit intézményenként, azon belül telephelyenként és ellátási formánként az előterjesztés 2. sz. melléklete tartalmazza.

IV. Az intézményi térítési díjat meghatározó tényezők

A)

Az intézményi saját bevételek között a legnagyobb részarányt az intézményi térítési díjakból befolyó bevétel jelenti (átlagosan az intézményi saját bevételek több mint 80 %-át adják). 

A 2012. évi intézményi térítési díj felülvizsgálata megjeleníti:

a) a szolgáltatási önköltség (ellátás költsége), valamint az Szt. 115. §-a szerint számított intézményi térítési díj összegét,
b) az intézményben lakók jövedelmi viszonyait,
c) a térítési díjhoz való hozzájárulásról szóló előzetes nyilatkozatot,
d) az intézményvezetők intézményi térítési díjra vonatkozó javaslatát,
e) a Fővárosi Önkormányzat és az intézmények 2012. évi költségvetési helyzetét,
f)      a szakmai jogszabály változását, 
g) az infláció várható mértékét,
h) a Kr.-ben előírt kerekítési szabályokat.

A javaslat - a szakmai szempontokra figyelemmel - különbséget tesz az intézmények által biztosított eltérő elhelyezési körülmények, eltérő ellátási típusok, és eltérő jövedelemszerkezettel rendelkező lakóösszetétel tekintetében is.

Kiemelt szempont, hogy a megállapított térítési díjból a lehető legmagasabb bevétel legyen realizálható az intézményekben, és értelemszerűen ne haladja meg az Szt. 115. § (1) bekezdése szerint kiszámított intézményi térítési díj összegét (Az előterjesztés 2. sz. mellékletének 4. oszlopa). 

Az intézményi adatszolgáltatások figyelembe vételével a javaslatban szereplő mértékű intézményi térítési díj emelésének elfogadása esetén éves szinten várhatóan 110-120 millió Ft bevételi többlet realizálható az intézményekben. 

B) 
Az emelt szintű ellátás helyzete

Az emelt szintű elhelyezésnél évek óta csökken a normatív állami hozzájárulás összege, ezzel arányosan csökken az egyszeri hozzájárulási díj címén szedhető bevétel, mely a mindenkori emelt szintű normatíva hétszeresében került meghatározásra. 

Az évről-évre csökkenő és a 2012. évre megállapított 127.130 Ft/fő/év normatív állami hozzájárulásból, valamint az egyszeri hozzájárulási díjból nem fenntartható és nem finanszírozható az emelt szintű ellátás.

Az alábbi táblázat az emelt szintű elhelyezés normatív állami hozzájárulásait, illetőleg az egyszeri hozzájárulás címén beszedhető legmagasabb összegeket mutatja be.

Emelt szintű elhelyezés 

	
Megnevezés

	
2009.

	
2010.
	
2011.
	
2012.

	normatív állami hozzájárulás (Ft/fő/év)
	
543 200
	
309 350
	
309 350
	
127 130

	egyszeri hozzájárulás lehetséges maximális összege  (Ft)
	

3.802.400
	

2.165.450
	

2.165.450
	

889.910




A hatályos jogszabályok szerint 2008. január 1-ét követően új emelt szintű férőhelyre nem adható ki működési engedély, a régi, megüresedő férőhelyek azonban feltölthetők. 2012-ben az előző évi 309.350 Ft/fő/évről 127.130 Ft/fő/évre változott a normatív állami hozzájárulás címén igényelhető és elszámolható összeg. 

Az emelt szintű elhelyezés esetén igénybe vehető normatív állami hozzájárulás és az átlagos idősotthoni normatív állami hozzájárulás közötti különbözet 508.520 Ft/fő/év (635.650 Ft/fő/év – 127.130 Ft/fő/év = 508.520 Ft/fő/év). 

Az emelt szintű normatív állami hozzájárulás folyamatos csökkenéséből következik, hogy csökken az egyszeri hozzájárulás címén beszedhető összeg, és a férőhelyek fenntarthatósága érdekében emelkedik a Fővárosi Önkormányzat kiegészítő támogatása. (Az egyágyas elhelyezés esetén szedhető egyszeri hozzájárulási díj az előző évi 2.165.000 Ft/főről 2012-re 889.910 Ft/főre csökkent.) 



A Fővárosi Önkormányzat fenntartásában jelenleg 4 intézmény 5 telephelyén valósul meg emelt szintű ellátás. 


Az intézmények működési engedélyében szereplő emelt szintű férőhelyek, és a tényleges ellátotti létszámok az alábbi módon alakultak 2012. január 31-én:

	Megnevezés
	Működési engedélyben szereplő emelt szintű férőhelyek száma (fh.)
	tényleges ellátotti létszám összesen (fő)

	Gergely u.
	130
	119

	Kamaraerdei út
	100
	78

	Kútvölgyi út
	116
	100

	Ányos u.
	72
	62

	Virág B. u.
	60
	56

	Összesen
	478
	415



A megüresedő egyágyas férőhelyek azonnal betöltésre kerülnek, míg az emelt szitnű kétágyas szobák férőhelyeinek betöltése évek óta gondot okoz.

Javaslatunk szerint - a folyamatosan csökkenő normatív állami hozzájárulás és az ellátás finanszírozhatatlansága miatt - a rendelet-módosítás hatályba lépését követően beköltöző új lakók számára a Fővárosi Önkormányzat nem biztosít emelt szintű ellátást. 

A férőhelyek üresedésének megfelelően, az emelt szintű férőhelyek átlagos idősotthoni férőhellyé történő átminősítését (funkcióváltás) kezdeményezi a fenntartó az eljáró hatóságtól.
 
A rendelet-módosítási javaslatban ennek megfelelően hatályon kívül helyezésre kerülnek a Rendelet jelenlegi 2. mellékletben található egyszeri hozzájárulások összegei, és helyette az átlagot meghaladó minőségű elhelyezési körülményeket biztosító tartós bentlakásos intézményekben fizetendő intézményi térítési díj kerül megállapításra, külön az egyágyas és a kétágyas elhelyezés esetében. Az ezekre a férőhelyekre beköltöző lakóknak már nem kell egyszeri hozzájárulási díjat fizetnie, így indokolt, hogy az átlagos ellátásban részesülőknél magasabb intézményi térítési díjat  fizessenek. Indokolt továbbá az is, hogy kizárólag olyan kérelmezők foglalhassák el az átlagot meghaladó elhelyezési körülményeket biztosító  lakrészeket, akik a mindekori intézményi térítési díj megfizetésére képesek. A mindenkori intézményi térítési díjjal megegyező személyi térítési díj megfizetése lehetővé teszi, hogy a kieső egyszeri hozzájárulási díj pótlása megtörténjen, és a férőhely finanszírozható legyen.

Az emelt szintű férőhelyeken jelenleg élő lakók a beköltözéskor már megfizették a férőhely elfoglalásakor hatályos egyszeri hozzájárulás összegét, ezért számukra a továbbiakban is biztosított az emelt szintű ellátás. 

Az emelt szintű férőhelyek átlagos idősotthoni férőhellyé átminősítését csak fokozatosan lehet végrehajtani. Az intézményvezetők javaslatai alapján, negyedévenkénti ütemezéssel van lehetőség az intézményi működési engedélyek módosításának kezdeményezésére.

Az emelt szint megszüntetése, a férőhelyek átlagossá történő átminősítése az alábbi eredményekkel jár: 

· a 478 idősotthoni férőhely folyamatos átminősítésének végén - a jelenlegi normatív állami hozzájárulás figyelembe vételével - 243 millió Ft-tal nő a leigényelhető normatív állami hozzájárulás összege,
· az egyszeri hozzájárulás eltörlésével valamennyi üres, kétágyas férőhely magasabb normatív állami hozzájárulás finanszírozásával betölthetővé válik (átlagosan 60 férőhely figyelembe vételével 38,2 millió Ft-os normatíva, és 70 millió Ft-ot meghaladó térítési díjbevétel keletkezik).
· A kieső egyszeri hozzájárulási díj - mely az intézmények ellátási díjbevételének részét képezi jelenleg – pótlása 3-4 éven belül megtörténik a magasabb összegű intézményi térítési díjak megfizetésével. Az ezt követő időszakban befolyó magasabb összegű térítési díj folyamatos bevételi többletet eredményez az otthonok számára. 

Fenti javaslattal a Fővárosi Önkormányzat magasabb összegű normatív állami hozzájárulással (havonta 42 ezer Ft-tal) és térítési díjjal biztosítja a jelenleg még emelt szintű férőhelyeinek továbbiakban megnevezésében átlagos, körülményeiben színvonalasabb elhelyezést nyújtó férőhelyek fenntartását, mely döntés meghozatala a Fővárosi Közgyűlés hatásköre.

C)

Az emeltszintű elhelyzésen kívül több új intézményi térítési díj megállapításra készült javaslat, melyek az alábbiak:

a) A Dózsa György úti Idősek Otthona Alacskai út 22. sz. alatti otthona (mely az intézmény új székhelye lesz) várhatóan a második félév elején kezdi meg működését. 

b) A Szombathelyi Idősek Otthonában a Pavilon épületben nyertek elhelyezést a fokozott ápolást igénylő lakók, azonban már a Nagykastély épületben is szükségessé vált ilyen férőhelyek működtetése, ezért itt is új intézményi térítési díjat kell megállapítani.

c) A Polgárdi Idősek Otthonában az egyágyas elhelyezés esetén magasabb intézményi térítési díj megállapítására született javaslat.

d) Várhatóan 2012. áprilisától megkezdheti működését a Zalaapáti Pszichiátriai Betegek Otthonában kialakított 80 férőhelyes, komfortos, modern, a jogszabályi előírásoknak mindenben megfelelő otthon, melynek szintén szükséges megállapítani az intézményi térítési díját. 

e) A zsirai Értelmi Fogyatékosok Otthonában az egy ellátottra jutó lakóterület biztosítása miatt csökkenteni kellett a férőhelyek számát (186 férőhelyről 168 férőhelyre). 

Az előterjesztésben foglalt intézményi térítési díj emelésére vonatkozó javaslat az intézményvezetők által készített tervezetek felülvizsgálata alapján került összeállításra. Az intézményi térítési díjemelés tervezett mértéke ágazati szinten átlagosan 4,4 %-ot tesz ki.

A jogszabályi előírások, illetőleg a fentiek figyelembe vételével

a) az idősek otthonaiban 2,27-12,55% közötti,
b) a volt emelt szintű idősek otthonaiban 4,83-16,28 közötti,
c) a pszichiátriai betegek otthonaiban 3,53 – 6,98 % közötti,
d) az értelmi fogyatékosok otthonaiban 3,7 –6,98 % közötti 
e) a hajléktalan személyek ellátásánál 0,00 – 3,23 % közötti 
f) a lakóóotthoni ellátás esetében 3,89 -4,1 % közötti

intézményi térítési díjemelést javasolok.


A Csecsemőket, Kisgyerekeket és Fogyatékosokat Befogadó Gyermekotthonokban az intézményvezető javaslatának figyelembe vételével az intézményi térítési díj 4,3 %-os emelésére teszek javaslatot, így a havi intézményi térítési díj 29.250 Ft/fő/hó, amely napi 975 Ft/fő/nap intézményi térítési díjnak felel meg.


A térítési díj rendeletben kihirdetésre kerülő adatokat a rendelet 1., 2. és 3. sz. mellékete, míg a  rendelet szövegszerű módosítási javaslatait, az 1997-1999. közötti - a térítési díj rendeletet módosító - rendeletek hatályon kívül helyezését az előterjesztés 4. sz. melléklete tartalmazza. 



Tisztelt Fővárosi Közgyűlés!

Jelen közgyűlési előterjesztésben javaslatot tettem a Szociális törvény hatálya alá tartozó intézmények  intézményi térítési díjainak 2012. évi felülvizsgálátára, az átlagot jóval meghaladó elhelyezési körülményeket biztosító ellátás megszüntetésére, helyette az új beköltözők számára átlagot meghaladó elhelyezési körülményeket biztosító ellátás szabályainak megalkotására, a jogszabályváltozások rendeleten történő átvezetésére, illetőleg az 1997-1999. közötti rendelet-módosítások, és a rendelet III. Fejezetének hatályon kívül helyezésére.


Kérem a Tisztelt Fővárosi Közgyűlést, hogy az előterjesztést megtárgyalni és a rendeletet elfogadni szíveskedjen.



Döntési javaslat
A Fővárosi Közgyűlés úgy dönt, hogy:
1. a 12/1997. (III. 20.) Főv. Kgy. rendelet 2012. évi módosításának hatályba lépését követően intézményeiben nem biztosít emelt szintű elhelyezési lehetőséget az új belépők számára.
határidő:	a rendelet kihirdetését követő naptól
felelős: 	Tarlós Istán főpolgármester
2. megalkotja a ........../2012. (.................) önkormányzati rendeletét a Fővárosi Önkormányzat fenntartásában lévő személyes gondoskodást nyújtó szakosított szociális intézmények intézményi térítési díjairól és a térítési díjakkal kapcsolatos eljárási rendről szóló 12/1997. (III. 20.) Főv. Kgy. rendelet módosításáról a 4. sz. melléklet szerinti tartalommal.

Döntéshozatal módja:	Az 1. döntési javaslathoz egyszerű, a 2. sz. döntési javaslathoz minősített szavazattöbbség szükséges.

Budapest, 2012. március „   ”
	Dr. Szentes Tamás
főpolgármester-helyettes

	Láttam:

	Sárádi Kálmánné dr.
főjegyző

